Swart Sondag op land se paaie | Maroela Media
Minstens 23 mense is Sondag in twee afsonderlike ongelukke op die land se paaie dood.
'n Man, vrou en twee kleuters is dood en drie ander mense is beseer nadat die voertuig waarin hulle gery het Sondagaand op die N3-snelweg naby Durban gerol het.
Chitra Bodasing, woordvoerder van ER24, het gesê die ongeluk het naby die Shongweni-oprit plaasgevind.
"Met paramedici se aankoms op die toneel was die pasiënte oor die hele toneel versprei," het Bodasing gesê. "'n Vrou was reeds dood. 'n Man en twee kleuters het kritieke beserings opgedoen. Ondanks alle pogings om hul lewe te red is hulle op die toneel aan hul beserings dood."
Sy het gesê 'n kind, sowat 11 jaar oud, en twee vroue het matige beserings opgedoen. Hulle is met 'n ambulans na 'n nabygeleë hospitaal geneem.
Robert McKenzie, woordvoerder van die KwaZulu-Natalse nooddienste, het gesê drie voertuie was by die botsing betrokke, maar al die slagoffers en beseerdes het in 'n sportnutsvoertuig gery. "Daar word vermoed dat die slagoffers familie is," het hy gesê.
Vroeër die dag is 19 mense dood en vier kritiek beseer in 'n ongeluk tussen 'n vragmotor en 'n taxi op die R28 naby Westonaria in Gauteng. Die bestuurder van die taxi het glo beheer verloor oor die voertuig en die vragmotor en die taxi het mekaar getref. Die taxi het glo 'n paar keer gerol voor dit aan die brand geslaan het. Mense is uit die voertuig geslinger. Lees meer hier.
ER24 Gauteng KwaZulu-Natal
Dit verbaas my glad nie… dit voel elke dag asof padreels meer en meer verontagsaam word. Rooi is klaarblyklik die nuwe oranje soos mense deur hul snel, onwettige u-draaie en soortgelyk is aan die orde van die dag.. en natuurlik die magdom text-terwyl-ons-bestuur (ders)… daar is 'n totale laksheid – en dit ALLE mense in – nie net taxi's nie. Ek sidder om te dink my kinders moet oor 'n paar jaar leer bestuur op hierdie paaie – waar is die sigbare metro-polisie in ons woongebiede en op ons snelwee…